擬古  其五
作者：蘇泂
朝代：宋

paragraphs: 往時尋芳興，屢醉黄金巵。
日來酒量窄，三盞忘東西。
雖然不多飲，不飲還復思。
所以畢吏部，千古遭嘲嗤。
每年梅花開，如與粲者期。
有時棹孤舟，間或借馬騎。
水村及山驛，日炙仍風吹。
醉歸更有携，研席相娛嬉。
今年墮塵鞅，頗復疎闊之。
此君應有言，亦曰好惡移。
凄凉殘年歷，春到無多時。
如何江南岸，不見開一枝。